ועדת הכלכלה, כנסת 20, פרוטוקול מספר 400, 2017-01-03 09:30

איתן כבל: בוקר טוב, אני מתכבד לפתוח את הישיבה.

איתן כבל: גברתי מנהלת הוועדה, יועצת משפטית, רשמת פרלמנטרית, דובר.

איתן כבל: ברוכה הבאה – את חדשה פה.

איתן כבל: חבריי וחברתי חבר הכנסת, אורחים נכבדים.

איתן כבל: על סדר-היום הצעת חוק פרטית, שמוביל אותה חבר הכנסת נחמן שי, עם רשימה ארוכה מאוד של חברי כנסת – אני רואה פה מכל סיעות הבית; אני רואה שגם אני חתום עליה.

איתן כבל: הנושא: הצעת חוק התקשורת (בזק ושידורים) (תיקון - שידורי חדשות בינלאומיים המופקים בישראל), התשע"ו-2016.

איתן כבל: ברשותכם, אנחנו נעשה את זה כך: אני אאפשר קודם כל לח"כ המציע להציג בקצרה את החוק.

איתן כבל: לאחר מכן נשמע את עמדת הממשלה.

איתן כבל: אני מבין שלממשלה יש הסתייגות או עניין מסוים שהיא מבקשת לטפל בו.

איתן כבל: אני כבר אומר לכם כדי שיהיה ברור: אני מתכוון להעביר את החוק – נתחיל מהסוף.

איתן כבל: כבר היו לנו בעיות לאין שיעור יותר גדולות שידענו להתמודד אתן.

איתן כבל: אני מבין את הבעיות ואת הנושאים; בכל זאת ועדת הכלכלה היא הבית של כל נושא התקשורת.

איתן כבל: אנחנו מכירים אותה לפני ולפנים.

איתן כבל: ואני אישית גם הגעתי למסקנה בחשיבות הגדולה שיש לערוץ כזה.

איתן כבל: האמת היא שאני בכלל שכחתי את העניין של הוט, אני מודה.

איתן כבל: חשבתי שמדובר בשני אנשים שונים לחלוטין עד שאתמול מישהו את תשומת לבי.

איתן כבל: בכלל לא הבנתי בהתחלה, כשאמרו לי את עניין הבעלויות הצולבות, אמרתי: איזה בעלויות צולבות?

איתן כבל: אבל בלי שום קשר הרצון והכוונה הם חשובים מאוד, נחמן.

איתן כבל: יישר כוח על הובלת החוק.

איתן כבל: בבקשה.

נחמן שי: תודה רבה לך, חברי איתן, יושב-ראש הוועדה, חבריי חמד ושרן, ולכולכם.

נחמן שי: כבר שנים אחדות אני מנסה להביא לכך שלתוך מדינת ישראל ישודרו שידורים בשפות זרות – אנגלית, ערבית וצרפתית.

נחמן שי: נוצר כשל שוק, לדעתי.

נחמן שי: רשות השידור בהדרגה זנחה את התפקידים שלה, שנקבעו לה בחוק, לשדר בערבית, גם ברדיו וגם בטלוויזיה, והערוצים המסחריים, שגם הם היו צריכים לפי חוק לשדר, גם הם נמנעים מכך כי זה לא רייטינג וזה לא כסף ואין תוצאות.

נחמן שי: מצד שני, יש אוכלוסייה רחבה שנזקקת לשידורים הללו, ושדוברת את השפות הללו – לפעמים לא דוברים בכלל עברית, ולפעמים גם אם הם מדברים עברית, הם רוצים לקבל את זה בשפות נוספות.

נחמן שי: ניסיתי לכפות על רשות השידור לעשות את זה – לא הצלחתי.

נחמן שי: ניסיתי להביא את תאגיד השידור הציבורי לעשות את זה – לא הצלחתי.

נחמן שי: ואז פניתי לאופציה שהיתה קיימת חלק מהתקופה הזאת, של ערוץ I24.

נחמן שי: I24 מפיק את השידורים שלו מיפו, מאולפנים יפים ומעוצבים, ופתח ביוזמתו בשידור בשלוש השפות הללו – מיוזמתו, ובשפה שלו, ללא מימון ממשלתי או ממלכתי או כל מקור אחר.

נחמן שי: ואני חשבתי שהדרך הכי קצרה לחבר בין שתי הנקודות האלה, מבלי שתהיינה אילושהן עלויות על מדינת ישראל חלילה, כי אז חברינו באוצר מתקוממים, היא לאפשר לערוץ I24 לשדר לתוך מדינת ישראל.

נחמן שי: וכמובן, לא הייתי תמים – הבנתי שיש מכשולים רגולטוריים שצריך להתגבר עליהם, כי ככה קבע המחוקק בשעתו, ואני צריך לפתוח סוגריים – גם אני עסקתי פעם בהקמת ערוצי שידור מסחריים, וגם שם הקמנו חומות כדי לוודא שלא יהיו בעלויות צולבות וכו', והיינו מאוד רגישים לזה כל הדרך.

נחמן שי: אבל חשבתי לעצמי שהמטרה ראויה, והיא מכבדת גם אמצעים שהם לא קונבנציונליים, כלומר לתת לצופי טלוויזיה בישראל דוברי אנגלית, צרפתית – שזה בכלל בונוס – וערבית, לקבל את השידורים האלה, לא צריכים ללכת בדרכים עקלקלות, דרך לוויינים סמויים או דרך רשת האינטרנט, ועל דרך זה באה הצעת החוק.

נחמן שי: כמובן שהיו כל מיני הערות כאלה ואחרות בתקשורת – אני לא רוצה להתייחס אליהן.

נחמן שי: אני חושב שהרקורד שתיארתי באוזניכם מדבר בעד עצמו – מאיפה בא הרעיון ומה עומד מאחוריו.

נחמן שי: לכן הגשתי את הצעת החוק הזאת.

נחמן שי: אני אומר שעשיתי אותה גם בתיאום עם I24 – אין סודות בחדר הזה – וקיבלתי תמיכה של קבוצה גדולה של חברי כנסת.

נחמן שי: אם היינו טורחים יותר – הנה, חמד פה – גם הוא היה תומך, ודאי היה תומך בשידור בערבית וכו'.

נחמן שי: המטרה שלי היא שהשידורים הללו יגיעו לכל תושב, אזרח במדינת ישראל שדובר את השפות הללו, ושאין לו היום שידור חדשות בשפות שהוא רגיל בהן, ואני לא יכול להסתיר מכם גם שאני מתכוון ורוצה שאוכלוסייה שמתגוררת בשטחים – ביהודה, שומרון, עזה ואפילו במדינות השכנות, תוכל לקבל את השידורים הללו.

נחמן שי: אני חושב שהשידורים הללו הם חשובים.

נחמן שי: אי-אפשר להאשים אותם לא באותם שידורים מטעם, אי-אפשר לומר עליהם שזה מדינת ישראל עושה תעמולה וכל מיני מילות גנאי; זה שידור מסחרי, פרטי, שנעשה, לפי מיטב ידיעתי, על-פי אמות מידה מקצועיות, עיתונאיות.

נחמן שי: דברים טובים – מקבלים; דברים פחות טובים – לא מקבלים.

נחמן שי: אני חושב שאני יודע למה אני מסביר את זה – כי- - -

איתן כבל: אין לי בעיה – פשוט תחתור לסיום.

נחמן שי: לכן אני חושב שבשל הצורך שהדגשתי אותו לעומת הקשיים שקיימים, ואנחנו נתגבר עליהם, ראוי לאפשר להצעת החוק הזאת לעבור הלאה, ואם יהיו עוד ועוד תיקונים, נחשוב עליהם.

נחמן שי: אני רואה את הגורם הרגולטורי שיעסוק בזה – מועצת הכבלים.

נחמן שי: היא תיקח את החוק, היא תראה אילו תקנות מתאים להתקין כדי לאפשר לשידור הזה לצאת לדרך.

נחמן שי: תודה.

איתן כבל: תודה, נחמן.

איתן כבל: ברשותכם אני רוצה מייד להיכנס לליבת העניין.

איתן כבל: אני מבקש ממשרד התקשורת להציג בפנינו את העמדה.

איתן כבל: בבקשה.

<חגית ברוק: חגית ברוק ממשרד התקשורת.

איתן כבל: אורחת נכבדת במחוזותינו.

<חגית ברוק: תודה-תודה.

<חגית ברוק: נוסח הצעת החוק של הממשלה נועד לתת מענה קצת יותר נרחב להסדרה של ערוץ I24 במסגרת שידוריו על גבי בעל רשיון כללי לשידורי כבלים.

<חגית ברוק: כמו שגם הממשלה הביעה את עמדתה במסגרת ועדת השרים לענייני חקיקה, הממשלה סבורה שנכון שיהיה מנגנון רישוי, מנגנון רגולציה, כלומר לא לאפשר לערוץ סתם כך, כפי שאנו לא מאפשרים לשום ערוץ לעלות, בעיקר בתחום החדשות, שזה נושא כמובן רגיש יותר.

<חגית ברוק: אנחנו חושבים שנכון שכן יהיה מנגנון מוסדר כלשהו של הליך קבלת רשיון שיחול על כל גוף שכזה, כפי שמבקש חבר הכנסת נחמן שי להגדיר.

<חגית ברוק: אנחנו מציעים להגדיר אותו כמשדר ערוץ חדשות בין-לאומי, ביחד עם מנגנון הרישוי יהיו כל מיני דרישות רגולטוריות מסוגים שונים.

<חגית ברוק: זה כולל כל מיני נושאים.

<חגית ברוק: זה מקנה סמכות למועצה לשקול את מתן הרשיון משיקולים של טובת הציבור, שיקולי תחרות, שיקולים שנוגעים לעצמאותו של הגורם משדר החדשות – אנחנו חושבים שאלה דברים בסיסיים וחשובים בהקשר שידורי חדשות.

<חגית ברוק: סמכות למועצה לסרב למתן רשיון במתן שמתן רשיון נוגד את חובת הציבור.

<חגית ברוק: במסגרת ההצעה הממשלתית מוצע שלמועצת הכבלים וללוויין תינתן גם סמכות לשקול אי-מתן רשיון במקרים שבהם מתן הרשיון עשוי לנגוד את טובת הציבור, להוות סיכון לביטחון המדינה, קשרים פוליטיים.

איתן כבל: עם כל זה אין לנו ויכוח.

<חגית ברוק: בנוסף על כל זה מציעה הממשלה- - -

איתן כבל: או.

<חגית ברוק: אני רק אציין שעמדת הממשלה מסתכלת על כל העניין כמכלול.

<חגית ברוק: גם הנושא של הבעלויות הצולבות, שעליו כבר נדבר, וגם אלידור ממשרד המשפטים תציג את עמדת משרד המשפטים בעניין – אנחנו מסתכלים על כל הדבר הזה כמכלול.

<חגית ברוק: אפשר לדון אולי על כל אחת מהדרישות בפני עצמה, אבל אנחנו מציעים כן להתייחס לנוסח הממשלה בתור הנוסח שיהיה כאן מונח לדיון, כי אנחנו חושבים שהוא מייצר מערך מסודר ונכון יותר של הליך מתן הרשיון, כפי שרצוי שיהיה ביחס למשדר חדשות.

<חגית ברוק: בנוסף לזה – גם זה נושא שבא לידי ביטוי בהחלטת ועדת השרים לענייני חקיקה- - -

איתן כבל: לא ידעתי שכל כך מתעמקים בוועדת שרים.

איתן כבל: זה חדש.

<חגית ברוק: זה נדיר, אבל יש מקרים.

איתן כבל: זה פעמי משיח.

<חגית ברוק: יש פרוטוקול ועדה, אז יש גם הוכחה.

<חגית ברוק: אנחנו מבקשים שמשדר ערוץ חדשות בין-לאומי יוכר כגורם ריכוזי לפי חוק הריכוזיות.

איתן כבל: קודם כל אני מבקש שתשימי כותרות לשלוש הנקודות שהצגת – פעם אחת.

איתן כבל: אלה שלוש נקודות שונות.

<חגית ברוק: נכון.

איתן כבל: אני רוצה קודם כל להתחיל מהסוף – האם הממשלה תומכת בהקמת I24?

איתן כבל: כי זה שהיא הצביעה – ואני תמיד נותן את הדוגמה הזאת, זה קורה לי לאחרונה הרבה פה בוועדה.

איתן כבל: חווית לא מזמן חקיקה חשובה, בעיקר בתחום התקשורת אבל לא רק, שכולם חיבקו אותה באהבה, אחר כך לבשו את הלבוש של הווטרינר וסירסו את החוק.

איתן כבל: כלומר לא מספיק לומר רק: אני תומך בחוק, אם אחר כך אתה אומר אבל.

איתן כבל: אם יש יותר מדי "אבל"-ים, אין חוק.

איתן כבל: אני לא סתם קפצתי ישר עליכם – אני לא רוצה לבזבז את זמננו.

איתן כבל: אני גם לא מאמין שחוק מסוג זה צריך להיות בכפייה.

איתן כבל: אני כבר אומר לך – רק נס יכול לגרום לממשלה שהחוק הזה לא יעבור.

איתן כבל: תאמיני לי.

איתן כבל: לכן אני אומר את הדברים בצורה הכי כנה וישרה.

איתן כבל: בואו נניח את הדברים.

איתן כבל: יש בכנסת רוב ברור וחד-משמעי.

איתן כבל: תאמיני לי, לא הגעתי לכאן רק אחרי שניהלתי את השיח בבית.

איתן כבל: לכן אני אומר – בואו נחפש את הדרכים של הביחד, איך לתת את המענה לעניין הזה.

איתן כבל: גם אני חלק מהעניין.

איתן כבל: אני מודה שהבאתי את זה בלוח זמנים, אחרי הרבה זמן.

איתן כבל: אני אומר את זה כאן, אמרתי את זה גם ליועצת המשפטית, כי יש לי החשש הזה, שהוא חשש מוכר – נושאי ערוצי חדשות מאוד על סדר-יומנו, ואני רוצה לייצר מצב שזה לא יהיה פנימה, אלא באמת, שכשאתה מקים ערוץ כמו I24, שאני מאוד מכבד ומאוד מעריך את הרעיון, שהוא באמת ייצא החוצה.

איתן כבל: לכן מה שאני מבקש – שימו את שלוש הנקודות, אבל שוב, חגית – אל תניחו את ההצעות לפתחי, מה שנקרא – הנה זה מונח לפתחך – עכשיו תיחנק – סליחה על הביטוי.

איתן כבל: אני רוצה שתלכו יחד אתי, וננסה לייצר את המפה.

איתן כבל: היועצת המשפטית שלנו כאן, שהיא מאוד בקיאה, ואולי הכי בקיאה עם השנים בעניין הזה – זאת האמת; לא רק מחמאה.

איתן כבל: לא כולם חושבים כמוני.

נחמן שי: לא, כולם חושבים כמוך.

איתן כבל: זה ביני לבינה.

איתן כבל: לכן אני אומר, שהבנתי את שלוש הכותרות המרכזיות שלכם.

איתן כבל: אני רואה שמשגיח הכשרות רן רוצה לומר משהו.

איתן כבל: בבקשה.

<רן שטרית: רן שטרית, ראש מטה שר התקשורת.

<רן שטרית: אני רק רוצה להבהיר, בהמשך לדבריו של יו"ר הוועדה, באופן מאוד ברור – הממשלה תומכת בהצעת החוק.

<רן שטרית: זאת הצעת הממשלה.

<רן שטרית: אנחנו מבינים את רוח הוועדה.

<רן שטרית: אנחנו נלך עם הוועדה ואנחנו פתוחים לכל הצעה – משרד התקשורת לפחות פתוח לכל הצעה, וגם החלטת ועדת שרים לחקיקה היתה די ברורה לעניין התמיכה.

<רן שטרית: תודה.

איתן כבל: תודה.

איתן כבל: בבקשה.

<אלידור בליטנר: אלידור בליטנר, משרד המשפטים.

<אלידור בליטנר: קודם כל אני רוצה להבהיר שהצעת החוק מדברת על ערוצי חדשות שמיועדים בעיקרם לשידורים מחוץ לישראל, והם בשפה שאינה עברית, אבל הערוצים הללו משודרים מישראל – זו גם נקודת המוצא של החוק הזה, אפילו אם הם יתמקדו בישראל ואפילו אם בפועל תהיה להם השפעה ניכרת על השיח הציבורי בישראל ועל מקבלי ההחלטות בישראל.

<אלידור בליטנר: זאת נקודת המוצא.

<אלידור בליטנר: לכן ועדת שרים לחקיקה תמכה בהצעת החוק, בכפוף למספר תנאים, ובעינינו הם חשובים.

<אלידור בליטנר: הם משקפים עקרונות יסוד ברגולציית השידורים ובוודאי החדשות בישראל.

<אלידור בליטנר: גם היום, למשל, רגולציית החדשות מדברת על הצורך להבטיח עצמאות של משדר החדשות.

<אלידור בליטנר: להבטיח, למשל, שהפלטפורמה שמשדרת את ערוץ החדשות תהיה מנועה מהתערבות בתכני משדר החדשות, למשל.

<אלידור בליטנר: היא מבקשת למנוע מעורבות פוליטית ומפלגתית.

נחמן שי: נכון.

<אלידור בליטנר: כשאנחנו מדברים על ערוץ שמשודר מישראל, ועשוי להשפיע מאוד על שדרות השלטון בישראל, אנו חושבים שגם לגבי נכון לשמור על עקרונות- - -

איתן כבל: עד פה אין ויכוח.

<אלידור בליטנר: ביקשת לדבר בכותרות.

<אלידור בליטנר: אם אתמקד בנושא הבעלויות הצולבות – הבעלויות הצולבות זה ודאי עיקרון שעובר כחוט השני ברגולציית השידורים, ובוודאי לגבי חדשות.

<אלידור בליטנר: כידוע כאן לכולם – לא אכביר מילים – הוא מיועד להבטיח ביזור של השליטה בשוק התקשורת כדי להבטיח תחרות שתעודד גיוון ופלורליזם בדעות בנוף התקשורת.

איתן כבל: פנימה.

<אלידור בליטנר: נכון, בערוצים שיש להם זיקות לישראל.

איתן כבל: תאמיני לי – הייתי שם כשזה חוקק.

<אלידור בליטנר: עוד משהו שחשוב לחדד בעניין הזה – כללי הבעלויות הצולבות וכל ההסדרה הזאת של דיני חדשות מיועדת גם להבטיח את ההפרדה בשליטה בתשתית לשליטה בתוכן החדשותי, כלומר בין משדר החדשות לבעל הפלטפורמה שמעביר את שידוריו.

<אלידור בליטנר: ההפרדה הזאת חשובה כדי לצמצם את ההשפעה של אינטרסים מסחריים על משדרי החדשות, היא חשובה כדי להבטיח את האמינות והעצמאות של משדר החדשות, והיא חשובה גם כדי להבטיח תחרות אפקטיבית בשוק התוכן, בגלל שהפלטפורמה משמשת כמו שער כניסה גם לשוק התוכן.

<אלידור בליטנר: לכן אלה עקרונות חשובים בעינינו, ולכן אנו מעדיפים את החלופה הזאת; מעדיפים להכניס גם את מגבלות הבעלויות הצולבות.

איתן כבל: אבל את מבינה מה המשמעות של להכניס בעלויות צולבות.

איתן כבל: אני לא מקבל את זה.

איתן כבל: עכשיו מה עשית – לקחת את זה, תקעת לי את העצם בתוך הגרון, ואת אומרת לי: בוא נתפזר.

איתן כבל: אלידור, אם לא הייתי מעריך אותך מאוד – גם את האופן שבו את מציגה את הדברים, גם את אומץ הלב שלך בלא מעט מהמקרים, אבל זה לא כך; את צריכה להיות נבונה פה.

איתן כבל: יש אנשים בתפקיד שהם לא רק עוד פקיד, שבא, אמר, עשה וי ונסע.

איתן כבל: אנחנו לא עובדים כך.

איתן כבל: את מכירה את הוועדה הזאת היטב.

איתן כבל: אני רוצה פתרונות.

איתן כבל: אם לא, כשוועדת השרים בעצם אישרה, היא בעצם עשתה פלסטר, וכשהוצגו בפני המליאה הדברים, כאילו עשינו סתם איזה ריטואל של חיזור.

איתן כבל: אולי פעם יש כל מיני קבוצות באוכלוסייה שכך מחזרות ביניהן.

איתן כבל: זה סתם.

איתן כבל: אני לא יודע לתת מענה.

איתן כבל: הדבר היחיד שאני יכול לומר לך בעניין הזה, שכשדיברנו על בעלויות צולבות, וההבדל ביני לבינך – להוציא כמובן שתי היושבות כאן מימיני ומשמאלי, שהיו שם – ליבת העניין היתה השפעה פנימה על שוק התקשורת הישראלי פנימה ועל גופי החדשות המשדרים פנימה.

איתן כבל: הייתי שם; פשוט באופן פיזי השתתפתי בהצבעה.

איתן כבל: לכן אני אומר בעניין הזה – כל שאר הדברים – אני אתך, אנחנו יודעים לתת להם את המענה.

איתן כבל: לי ברור שאם אנחנו מכניסים כאן את העניין, ותגידי לי אחרת – או הוא צריך למכור את אחזקותיו בהוט- - -

קריאה: למה המועצה לא יכולה להחליט לדון בנושא הזה, ולראות האם יש ניגודים- - -

איתן כבל: את כבר מחפשת פתרונות.

איתן כבל: זה שני דברים שונים.

איתן כבל: בבקשה.

איתן כבל: אני מחפש עכשיו את הפתרון – לא את הדקלרציות.

<אלידור בליטנר: חשוב לי לחדד: אנחנו לא נמצאים כאן בעולם של מניעה משפטית בהקשר הזה.

<אלידור בליטנר: יש לומר את הדברים כמות שהם.

<אלידור בליטנר: אבל אנחנו חושבים שהחלופה הזאת היא חלופה נכונה יותר, עולה בקנה אחד עם העקרונות- - -

נחמן שי: איזו חלופה אתם מציעים?

<אלידור בליטנר: אנחנו לא נמצאים פה בעולם של מניעה משפטית.

<אלידור בליטנר: עם זאת, אנחנו אומרים ש- - -

נחמן שי: אנחנו מבינים את הבעיה.

נחמן שי: אל"ף, תקראו את החלטת הממשלה, כי היא אומרת שיש גם אלטרניבות.

<אלידור בליטנר: אנחנו מעדיפים את החלופה הזאת – לכן נקטתי במילה.

<אלידור בליטנר: הוועדה יכולה להחליט.

איתן כבל: אם אני אנסה לחדד אותך – קודם כל, את שלך אמרת.

איתן כבל: הוועדה הבינה.

איתן כבל: נחמן, אנחנו מבינים שיש חלופות שוועדת השרים מניחה לפתחנו.

איתן כבל: אנחנו נשקול את הדברים כדי לתת אותה תרופה לבעיות שאת מציגה בפנינו, בדרכים אחרות.

איתן כבל: יש גם תרופות גנריות.

נחמן שי: אני רוצה לומר משהו.

נחמן שי: אל"ף, אני מאוד מעריך את המאבק שלכם.

נחמן שי: אני אומר את זה לא בציניות.

נחמן שי: אמרתי שעסקתי בזה כבר לפני שנות דור; אתם לא נותנים תשובה לעובדה שאוכלוסיות רחבות בתוך מדינת ישראל ובאזורים הסמוכים לה לא מקבלות שידור מישראל בנושאים שחשובים לנו וחשובים לציבורים האלה.

נחמן שי: אפשר לריב עם השומר מהבוקר עד הערב – לא נגיע ענבים אף פעם.

נחמן שי: אני שואל, מתי נגיע לענבים?

נחמן שי: מתי נאפשר להם את השידור?

נחמן שי: ואני תיארתי קודם – למרות שזה היה ארוך מדי.

נחמן שי: זוכרת את זה היועצת המשפטית של הוועדה – ניסינו להכניס את זה לחוק רשות השידור, ניסינו להכניס את זה לתאגיד.

נחמן שי: בכל פעם דחו את זה, כי אלה אוכלוסיות שלא מתייחסים אליהן.

נחמן שי: אני אמרתי: יש לנו כבר מערכת קיימת – בואו ננסה, כי זו כנראה הדרך הקצרה ביותר.

נחמן שי: אני מבין את ההסתייגות שלכם, אבל אתם חייבים להבין גם את צורכי השוק.

נחמן שי: אנחנו מדברים לאוכלוסייה שזכאית לקבל שידורי חדשות על ישראל, ובמקרה הזה גם מתוך ישראל, בשפות שלהם.

נחמן שי: תבנו את הפלטפורמות המשפטיות הכי טובות שאפשר מבלי לבטל את עצם הבסיס, כי מה לעשות – בעלי הוט הוא גם הבעלים של הערוץ הזה.

נחמן שי: אם תקבעו פה שמי שבעלים פה לא יכול להיות בעלים שם, הפלנו את זה.

נחמן שי: חפשו דרך אחרת.

נחמן שי: לכן מועצת הכבלים תצטרך לשבת ולשבור את הראש בעזרתכם, איך אפשר להבטיח שלא תהיה התערבות פוליטית, שלא תהיה התערבות מסחרית, ושזה יתנהל בצורה מקצועית ועיתונאית הכי מדויקת.

נחמן שי: לא איתן ולא אני רוצים לפתוח פה עוד סוסים שיאפשרו לכל מיני גורמים לרכב עליהם לתוך דעת הקהל בישראל – ממש לא; אני מאמין עדיין שאפשר לעשות שידור עיתונאי בשפות הללו מבלי לרתום אותו לעגלתו של אף אחד.

איתן כבל: בבקשה.

<יוסי עבאדי: עו"ד יוסי עבאדי.

<יוסי עבאדי: אני מייעץ משפטית חיצונית לערוץ I24.

<יוסי עבאדי: אני רוצה להדגיש כאן נקודה שעלתה בדברי היו"ר, ולהדגיש שוועדת השרים לענייני חקיקה לא עשתה פלסטר אלא להפך – היא תמכה בהצעת החוק הפרטית בצורה מאוד-מאוד ברורה.

<יוסי עבאדי: היא קבעה שיש שתי חלופות כדי להסדיר את הנושאים העיקריים שנוגעים לערוץ הזה.

<יוסי עבאדי: חלופה אחת היא שמועצת הכבלים והלוויין, הגוף הרגולטורי שאחראי על כל האופרציה הזאת, תקבע כללים, והכללים הללו יקבעו שמרב הזיקות של הערוץ לא יהיו לישראל.

<יוסי עבאדי: ואכן זה ערוץ שעיקר קהלו נמצא בחו"ל, הוא משדר לאנשים בחו"ל את הנרטיב שהוא הנרטיב הישראלי, אבל הוא מיועד למשל גם למיליוני התיירים שמגיעים למדינת ישראל, ונמצאים פה במלונות, ואין להם בעצם שום פיד ישראלי להתחבר אליו.

<יוסי עבאדי: ומדובר במיליוני צופי טלוויזיה שמבקשים את הערוץ הזה.

<יוסי עבאדי: זה הקהל החשוב שאליו רוצים להגיע באמצעות תשתית הכבלים והלוויין – כל המלונות במדינת ישראל.

<יוסי עבאדי: זה מה שחשוב כאן.

<יוסי עבאדי: ולכן כללים שהמועצה תקבע יאפשרו את הפעילות במסגרת הזו.

<יוסי עבאדי: כתוב בהחלטה לחילופין, כלומר כדרך אלטרנטיבית, אם לא ייקבעו כללים כפי שתיארתי, אז ייכנסו כללי הבעלות הצולבת שנלקחו מערוץ חדשות ייעודי, שמיועד לאזרחי ישראל, אבל זה לא המקרה שלנו.

<יוסי עבאדי: מה שקרה בהצעת החוק – הלחילופין נחלם.

<יוסי עבאדי: יש לנו גם וגם: גם כללים של המועצה וגם כללי בעלות צולבת.

<יוסי עבאדי: וכך באמצעות מילה אחת השגנו את ההיפוך של הכוונה.

<יוסי עבאדי: לא זו היתה כוונת ועדת השרים; ועדת השרים נתנה כעדיפות ראשונה כללים שיוודאו שאנחנו לא עושים פה מעקף של ערוץ חדשות שפונה לציבור בישראל, וקורא לעצמו ערוץ בין-לאומי.

<יוסי עבאדי: זו לא הכוונה; הכוונה, שהמועצה תקבע כללים, שיוודאו שזה ערוץ בין-לאומי – גם מבחינת השפה, תמהיל השפות, למי הוא מיועד מבחינת התכנים.

<יוסי עבאדי: ואני חושב שהערוץ רוצה ללכת בדיוק במתכונת הזאת.

<יוסי עבאדי: המועצה תקבע כללים שיוודאו שזה ערוץ בין-לאומי, ואז לא יהיה צורך לקחת את כללי הבעלות הצולבת, כי אכן צודקים גם היו"ר וגם חבר הכנסת שי, כשהם מתארים את המצב.

<יוסי עבאדי: הרי ברור – זה לא מצב שהוא בוננזה כלכלית.

<יוסי עבאדי: אם לא יעמוד מאחוריו גורם כלכלי משמעותי, שעושה את עיקר הכנסותיו ורווחיו מהתשתית, זה פשוט לא יקרה, כי לשדר את הנרטיב הישראלי לחו"ל – מה לעשות, זה לא דבר שהוא מאוד חזק כלכלית.

<יוסי עבאדי: מר דרהי עושה את זה מתוך שליחות – בין השאר בגלל המעורבות שלו כבעל תשתיות.

<יוסי עבאדי: החשש שהמעורבות שלו בתשתיות תשפיע על התכנים, במקרה הזה הוא מיותר, ואני אומר את זה כמי שישב כחבר ועדת פלד בשנות ה-90', שהיא הכניסה כהחלטת ממשלה בסופו של דבר את ההפרדה בין הולכה לתוכן, כלומר העיקרון הזה הוא מצוין.

<יוסי עבאדי: הוא רק לא מתאים במקרה הזה, כי זה ערוץ בין-לאומי, שחייב ספונסר, חייב בעל תשתיות שיחזיק אותו.

<יוסי עבאדי: לכן בשורה התחתונה צריך להוסיף את החילופין לתוך הצעת החוק.

איתן כבל: תודה.

איתן כבל: בבקשה.

<פרנק מלול: אומר דברים בשפה האנגלית.

<פרנק מלול: להלן התרגום: תודה רבה.

<פרנק מלול: אני פרנק מלול, מנכ"ל ומייסד I24 News.

<פרנק מלול: אדוני היושב-ראש, אני רוצה ראשית להודות לך על הזמן שאתה מקדיש לדבר על I24 News.

<פרנק מלול: אני רק רוצה לוודא שאנחנו יודעים על מה אנחנו מדברים.

<פרנק מלול: מה זה I24 News?

<פרנק מלול: זה ערוץ חדשות בין-לאומי.

<פרנק מלול: אנחנו ייסדנו אותו לפני שלוש שנים, וזה היה ערוץ סטארט אפ.

<פרנק מלול: אני מאוד גאה היום לומר לכם שאנחנו חברת חדשות ממוסדת בעולם הנטוורק, ואנחנו משדרים בביליון בתים בעולם.

<פרנק מלול: יש לנו מרכז באירופה – בפאריז, ובעוד שבועות – בניו-יורק ובוושינגטון.

<פרנק מלול: אנחנו מעסיקים יותר מ-300 אנשים, 150 עיתונאים, 25 לאומים.

<פרנק מלול: כן, אני רוצה לשקף עם I24 News, אבל אני לא כאן כדי להשפיע על הפוליטיקה הישראלית.

<פרנק מלול: אני לא כאן כדי להשפיע על השוק הישראלי; אני כאן כדי לשקף לעולם את המציאות במזרח התיכון.

<פרנק מלול: אני כאן כדי לשקף את המורכבויות בישראל.

<פרנק מלול: חדשות הן מאוד חזקות במאבק של הלגיטימיות של ישראל.

<פרנק מלול: חדשות הן מאוד חזקות, באופן שאנשים חושבים בעולם כיום.

<פרנק מלול: כאן בישראל חשוב שיהיה לנו מרכז ביפו, כמו בפאריז, כמו בניו-יורק, כי אנחנו דמוקרטיים.

<פרנק מלול: אנחנו מדברים על חדשות שהן תואמות לערכים של הדמוקרטיה.

<פרנק מלול: כן, אני רוצה להשפיע על אנשים בתוך ישראל – לא על אזרחי ישראל.

<פרנק מלול: כמובן, שיהיו גאים בבית שלהם, להראות למשפחות שלהם שאנחנו נלחמים כל יום, להראות לעולם את המציאות החשובה הזאת, אבל מה לגבי הדיפלומטים?

<פרנק מלול: אני דיפלומט לשעבר.

<פרנק מלול: אני יודע, שכשאתה במדינה זרה, אתה צופה בחדשות בשפה שאותה אתה מכיר.

<פרנק מלול: מה אתה רוצה – שהם ימשיכו לעשות טלגרם דיפלומטי, לצפות באל-ג'זירה או ב-CNN?

<פרנק מלול: שיצפו בחדשות של צרפת, שהן העתק-הדבק של מה שעושים אל-ג'זירה?

<פרנק מלול: יש לנו הזדמנות, לצפות בחדשות בין-לאומיות, בשפה שאנחנו מבינים, בשפה של חדשות ומהימנות, מהמרכזים העיקריים של החדשות כיום בעולם.

<פרנק מלול: זה חשוב לנו, להראות לאוכלוסייה הזאת שיש חדשות מאוזנות בישראל, ויש חדר חדשות בישראל, שיש לו קיום.

<פרנק מלול: ביפו יש לך יהודים, נוצרים, מוסלמים, דרוזים, שעובדים יחד כל יום ממש.

<פרנק מלול: אם תלך לאי-ג'זירה – יש לך מערכת אחת לערוץ הערבי ומערכת אחת לערוץ האנגלי.

<פרנק מלול: אם תלך ל-BBC, יש לך בניין גדול - כל קומה - שפה.

<פרנק מלול: אם תלך אפילו לאמריקה, יש לך Voice of America בוושינגטון, והגרסה הערבית היא בווירג'יניה.

<פרנק מלול: המקום היחיד בעולם שבו יש שיתוף בין עיתונאים, כדי להעביר חדשות מאוזנות, הוא במרכז ביפו.

<פרנק מלול: אתם צריך להיות גאים בזה.

<פרנק מלול: אני אישית גאה בזה.

איתן כבל: תודה רבה.

איתן כבל: בבקשה.

<יונתן ביסקי: בוקר טוב.

<יונתן ביסקי: יונתן ביסקי, מנהל תחום בכיר במועצה לשידורי כבלים ולוויין.

<יונתן ביסקי: אין לנו כמובן התנגדות לחוק.

<יונתן ביסקי: יושבת-ראש המועצה מאמינה שמי שצריך לאסדר את הערוץ זאת המועצה לשידורי כבלים ולוויין בכללים שהיא תתקין ולא באמצעות חקיקה – כמובן, לאור הניסיון שיש למועצה עם ערוצים, כולל ערוצי חדשות, למרות שהערוץ הזה הוא ערוץ ייחודי.

<יונתן ביסקי: אנחנו מאמינים שאין מקום להחיל את חוק הריכוזיות במקרה הזה, אלא להסתפק בגילוי נאות.

<אלידור בליטנר: הם מחויבים להחלטה של ועדת שרים, וההחלטה מדברת על כך – זה דבר חשוב.

<אלידור בליטנר: היה צורך להציג את העמדה המהותית בהקשר הזה.

איתן כבל: בבקשה.

<יונתן ביסקי: החלטת ועדת שרים, מה שיצא מהוועדה אומר שבעצם אין השפעה על הערוץ, וכולם כאן יושבים ומדברים על ערוץ אחד.

<יונתן ביסקי: החלטת ועדת שרים אומרת שהערוץ לא יוכל להיות משודר בישראל.

<יונתן ביסקי: תסתכלי על פסקה (3) לפרוטוקול – כתוב: לחילופין, כך שתחול על הגופים, או שהמועצה תוסמך לקבוע בה כללים.

<אלידור בליטנר: התיקון לחוק הריכוזיות הוא לא חלופה; הוא אחד התנאים, תנאי נפרד.

<יונתן ביסקי: אנחנו תומכים שהמועצה היא זו שתקבע בכללים את הערוץ - כמובן, לאור החשיבות והייחודיות של ערוץ I24.

<יונתן ביסקי: תודה.

איתן כבל: תודה.

איתן כבל: בבקשה.

<זיו מאור: זיו מאור, האגודה לזכות הציבור לדעת.

<זיו מאור: אנחנו חושבים שהציבור הישראלי הוא ילד גדול מספיק, ולא צריך שיגנו עליו – לא מפני אינטרסים פוליטיים ולא מפני אינטרסים מסחריים.

<זיו מאור: בעבר, בישיבה אחרת, בעניין אחר, היושב-ראש העיר לי שלא תמיד השוק החופשי מוצא את הפתרונות, ולעתים נדרשת הרגולציה.

<זיו מאור: הפתיחה שנתן חבר הכנסת שי מעידה על כך שזה לא המקרה, ואחרי אין ספור ניסיונות להקים ערוץ חדשות בשפות שונות באמצעות כפייה רגולטורית – בין על רשויות שידור ממשלתיות ובין על גופים מסחריים, בסופו של דבר קם יזם פרטי ועשה את זה ביוזמתו ומכספיו שלו.

<זיו מאור: את המגמה הזאת צריך להמשיך, ולאפשר ל-I24 לשדר ללא שום מגבלת תוכן לאזרחי ישראל.

<זיו מאור: חשוב להדגיש, בכל הכבוד הרב שאנחנו רוחשים גם לנציגי הממשלה שיושבים פה וגם לחברי הכנסת – להתערב בתכנים של גוף תוכן, בפרט גוף תוכן שעוסק בשידור חדשות, זה לא המנדט שלכם.

<זיו מאור: אנחנו האזרחים רוצים לצרוך תוכן לא מסונן, לא מפוקח, לשפוט אתכם ואת התוכן באופן חופשי לחלוטין, וכך לקבל הכרעה מושכלת בקלפי.

<זיו מאור: אם גוף חדשות יעשה שימוש בתשתית שלו ובתכנים שלו כדי לקדם אינטרסים מסחריים ואחרים, שלא ימצאו חן בעיני האזרחים, האזרחים יודעים איך להגיב.

<זיו מאור: הם יכולים פשוט לא לצפות.

<זיו מאור: יש להם ההגנה האולטימטיבית.

<זיו מאור: לכן לגופו של העניין אני מציע שהוועדה תאמץ כלשונה את הצעת החוק הפרטית, ולא תקבל את ההמלצות שמופיעות בהצעת החוק הממשלתית.

<זיו מאור: תודה.

איתן כבל: תודה.

איתן כבל: בבקשה.

נחמן שי: אולי ניתן רוצה.

נחמן שי: הוא מייצג אוכלוסייה חשובה של כתבים זרים.

איתן כבל: בבקשה.

<ניצן חן: שמי ניצן חן, ואני ראש לשכת העיתונות הממשלתית.

<ניצן חן: חשבתי שהדיון התייתר, כי יש פה קונצנזוס, אבל אם צריך – אומר:

<ניצן חן: אני חושב ש-I24 זה ערוץ שחשיבותו בעצם קיומו במרחב הרב-ערוצי, גם בארץ וגם בעולם.

<ניצן חן: מדינת ישראל עושה שימוש נרחב בחומרי הווידאו של I24.

<ניצן חן: העובדה ששנים יש לקונה בסיפור הזה, ולמדינת ישראל אין ערוץ הסברה – לא ערוץ תעמולה ולא ערוץ 33 ולא כל מיני וריאציות קודמות שהיו בערוץ הקודם, אבל I24 הוא ערוץ מקצועי, הוא ערוץ שעומד בפרמטרים ואמות מידה מקצועיות ברמה בין-לאומית, וזה שאין פיד – ואני מתחבר לגמרי עם מה שאמר עו"ד עבאדי – שאין פיד בכל מיני מרכזי הוויה ישראלית בארץ ובעולם, זו טעות קשה ממדרגה ראשונה ברמה ההסברתית.

<ניצן חן: אם יורשה לי, משפט אחד לגבי בעלויות צולבות – למרות שזה לא תחום המקצועיות שלי עכשיו – לפעמים מכל כך הרבה משקולות וחסמים שמישהו באמצע שנות ה-90' כתב, ואחר כך זה עבר טלאי על טלאי אחרי עשור וחצי – יושבים מועצת החכמים, ומתקשה בכלל להבין מה בעלויות צולבות בהקשר של I24, זה לעשות צל הרים כהרים.

<ניצן חן: אני אומר לכם שהחשיבות של I24 שווה עשרות מונים ברמה הבין-לאומית ומדינת ישראל, ועם כל הכבוד, ימצאו את הפתרונות, את הפלסטר או את האקמול.

<ניצן חן: לא ייתכן שהטפל יהפוך להיות העיקר, והערוץ הזה הוא ערוץ שמדינת ישראל משתמשת בו בכל שלוש השפות – בעיקר השפה הערבית – מול הסתה ומול BDS ומול מקומות אחרים, ואני מאוד מקווה שיהיה קונצנזוס בוועדה, אדוני היושב-ראש, ואני מברך אותך ואת חבר הכנסת שי, שתביאו אותנו לחוף מבטחים עם I24 מלא-מלא בשלוש שפות.

<ניצן חן: תודה רבה.

איתן כבל: תודה.

איתן כבל: בבקשה, גברתי היועצת המשפטית.

אתי בנדלר: אין לי דברים חכמים לומר כרגע, מסיבה אחת פשוטה – אני חושבת שחשיבות הצעת החוק היא ברורה - חבר הכנסת יודע את זה ברגע שהצעת החוק הזאת הועברה לשולחני לצורך הנחתה על שולחן הכנסת.

אתי בנדלר: מצד שני, אני לא יכולה להתעלם מהחשיבות היתרה, הייתי אומרת, מפגיעת כללי בעלויות צולבות.

אתי בנדלר: אני ממש לא מקבלת את עמדתו של מר מאור, שאומר שאבד על הכללים האלה הכלח.

אתי בנדלר: יש לזכור שכשאנחנו מדברים על פלטפורמות, אין ריבוי פלטפורמות – במדינת ישראל אין תחרות אמתית בתחום הזה, שמייתרות את הצורך לקבוע את ההגבלות.

אתי בנדלר: ברור לי לחלוטין, אדוני, שצריכים למצוא כאן איזושהי נוסחה שמגשרת בין שני הדברים.

אתי בנדלר: לצערי, קיבלתי את הצעת הממשלה רק בימים האחרונים – כמו שאדוני יודע, שהיינו עסוקים מבוקר עד בוקר, מילולית, בנושאים אחרים, ולא היה סיפק בידי לתת דעתי אולי לפתרונות אחרים.

אתי בנדלר: למשל, אני תמהה – ואני פה אליך, יונתן, שאתם אומרים בצורה נחרצת שאתם סבורים שהמועצה היא שצריכה לקבוע כללים.

אתי בנדלר: הייתי סקרנית לשמוע, על איזה סוג של כללים למשל חשבתם?

אתי בנדלר: הייתי מפנה את שאלתי גם למר עבאדי, כדי לראות איך אתם חושבים שצריך לפתור את הנושא הזה.

אתי בנדלר: אולי תאירו את עינינו, תיתנו לוועדה רעיונות, שניתן יהיה להיתפס בהם.

<יונתן ביסקי: תודה.

<יונתן ביסקי: קודם כל אדגיש ששוחחתי בעניין רק עם יו"ר המועצה, כלומר לא היתה הצבעת מועצה בעניין – אני מדבר רק בשם היושבת-ראש.

<יונתן ביסקי: אני מפנה אותך, למשל, להחלטה שקיבלנו לפני שבועיים בעניין שידורי החדשות לערוץ 20.

<יונתן ביסקי: אנחנו תיקנו את נספח האתיקה שלהם, תיקנו את הנספח שנוגע להפרדה בין מערכת ובין החדשות.

<יונתן ביסקי: עוגנה ההחלטה שהם יצטרפו למועצת העיתונות לצורך שמירה על כללים אתיים.

<יונתן ביסקי: אנחנו נכנסנו לקרביים באמת של מערכת החדשות לעניין אורך של תוכניות, אפילו ברמה של בעלי תפקידים והרזומה והניסיון שלהם.

<יונתן ביסקי: המועצה מאסדרת למעלה מ-15 שנים את חברת החדשות של ערוץ 9, כך שיש לנו ניסיון באסדרת שידורי חדשות בערוצים הייעודיים.

<יונתן ביסקי: אנחנו מאמינים שלמרות הייחודיות של I24 – כי אין עוד ערוץ ישראלי שמשדר החוצה; פעם ראשונה שדבר כזה קורה, ואנחנו מאמינים שלמרות הייחודיות יש לנו הניסיון והיכולת לאסדר את הערוץ הזה באמצעות כללים שאנחנו נקבע.

<יונתן ביסקי: יש פה אתגר לפנינו, אבל אני סמוך ובטוח- - -

לאה ורון: למה לפני 3 שנים ב-2013?

נורית קורן: ולמה אתם?

נורית קורן: זה כבר מונח על השולחן.

נורית קורן: למה שאנחנו לא נסדיר את זה בחוק?

נורית קורן: לקחת את זה עם שמכם?

איתן כבל: בבקשה.

<יוסי עבאדי: רק לחדד, שהמנדט ניתן כבר בוועדת השרים, אילו כללים ייקבעו – שהכללים צריכים להסדיר תנאים שבהם יראו גוף משדר בערוץ שידורי חדשות, המיועד בעיקרו לשידור מחוץ לישראל.

אתי בנדלר: זה חלק מהעניין.

אתי בנדלר: אתה יכול, למשל, לקבוע כללים שעו"ד סומפולינסקי ואני חשבנו עליהם, למשל, של לקבוע שרוב המנויים של אותו ערוץ הם מנויים בחו"ל, כדי לוודא שברמת השידורים יורדים בעיקרם אל מחוץ לישראל.

אתי בנדלר: אבל ברור שזה לא מספיק, כי נניח לצורך העניין, שיש לו בחו"ל מספר גדול של מנויים, כפי שהוצע כאן על-ידי מר מלול, אבל עדיין יכולה להיות לו השפעה משמעותית על השיח בארץ, ואז אתה צריך מעבר לזה עוד כללים שיבטיחו- - -

קריאה: שמרב הזיקות הן מחוץ לישראל ולא בתוך ישראל.

אתי בנדלר: אני לא יודעת עדיין מה זה מרב הזיקות לצורך העניין הזה, כי ברור שרוב הזיקות כרגע הן בארץ, כי המערכת נמצאת בארץ, המשרדים נמצאים בארץ.

קריאה: זו אגב החלופה הראשונה של ועדת שרים – מרב הזיקות מחוץ לישראל.

אתי בנדלר: כשאנחנו מדברים על מרב הזיקות, אנחנו צריכים לפרוט את זה לפרטים, ולראות על אילו זיקות מדובר ומה באמת רלוונטי לעניין ומה לא.

איתן כבל: בבקשה.

נורית קורן: אני קודם כל רוצה להודות לחבר הכנסת נחמן שי, שהניח כזאת הצעת חוק.

נורית קורן: מבחינתי הוא מר טלוויזיה, והוא יודע ומכיר את התחום טוב מאוד, וההערות שלו תמיד בונות וטובות.

נורית קורן: אני חושבת, כיושבת-ראש השדולה לעידוד עלייה וקליטה של עולים דוברי צרפתית – הערוץ הזה חשוב ביותר.

נורית קורן: אני חושבת שהוא חשוב, כי לצערי הרב, אחת הבעיות הקשות של העולים – שהם לא לומדים את השפה העברית.

נורית קורן: ולמרות שזה בעצם בא לספר מה שנעשה בארץ, ולקחת את זה לחו"ל, זה חשוב.

נורית קורן: זה גם אמצעי מסוים, וגם אמצעי של הקהילה להתקשר עם אנשים בחו"ל.

נורית קורן: אני רואה ערך מוסף של הערוץ הזה כטלוויזיה שנותנת הסברה טובה למדינת ישראל.

נורית קורן: כשאני נמצאת בחו"ל, אני תמיד רואה את התקשורת עוינת את ישראל, ותמיד מראים רק את הצד של הפלסטינים.

נורית קורן: סוף-סוף בא ערוץ שרוצה לא להתערב בפוליטיקה שלנו, אלא לתת את ישראל היפה, כל מה שקורה פה בארץ.

נורית קורן: אני חושבת שצריך רק לסייע להם.

נורית קורן: בקשר לבעלויות צולבות, אנחנו צריכים למצוא מנגנון.

נורית קורן: אולי לתת ארבע-חמש שנים, שהם יתחילו להתארגן, יעמדו על הרגליים, נראה שהם באמת עושים את העבודה, ואז לעשות את הבעלויות צולבות.

נורית קורן: יכול להיות גם זה, אבל אי-אפשר מעכשיו בעלויות צולבות – זה פשוט ינעל אותם.

נורית קורן: ואם הם נותנים בעוד שפות, אני חושבת שאנחנו צריכים להריץ פה את החוק כמה שיותר מהר, ולהביא אותו לקריאה ראשונה.

נורית קורן: תודה רבה.

איתן כבל: תודה.

איתן כבל: ברשותכם, נתחיל הקראה, כדי שניכנס לתוך התהליך.

איתן כבל: כדי שיהיה העניין ברור – אנחנו חייבים לייצר איזו פגישה משולשת של משרד התקשורת ומשפטים יחד עם היוזם, יחד עם נציגי הבעלים, כשאנחנו יודעים במה דברים אמורים.

נורית קורן: אני אשמח גם לקחת חלק בזה.

איתן כבל: בשמחה.

איתן כבל: אנחנו יודעים במה דברים אמורים.

איתן כבל: הכוונה היא למצוא את המכנה המשותף ברחב בשיח.

איתן כבל: הדברים נאמרו, אנחנו יודעים איפה הנקודות שצריך להתגבר עליהן – אני אפילו לא אומר נקודות המחלוקת – או הנקודות שצריך לתת להן חלופה אחרת, נכונה וטובה לא פחות, שלא גודעת את העניין.

איתן כבל: כפי שאמרתי, אני באופן אישי, מבלי להיכנס למה שאמר חברי ניצן חן לגבי מה שנאמר אז – נכון, לא נכון – לא בדקתי, אז אני לא יודע להגיד את זה, אם עדיין יש לזה משמעויות, אבל זה נושא שמונח על השולחן.

איתן כבל: צריך לתת לו את ההתייחסות הנכונה; מצד שני, ברור שאם הולכים על זה as is, אין משמעות לחוק.

איתן כבל: לכן גם כפי שאמרתי, ועדת השרים נתנה את החלופות.

איתן כבל: הממשלה צריכה להרגיש – ובצדק בעניין הזה, מבחינתה, שכשמדובר בהקמת פלטפורמה חדשה של חדשות, היא רוצה לדעת שזה גוף שלא מחר בבוקר עושה ככל העולה על רוחו, והרגולציה כאן היא לאו בהכרח רגולציה ממקום רע אלא באה ממקום של להסדיר.

איתן כבל: אני מאוד מקווה גם שאתם תפתחו את הראש בעניין הזה ותסייעו לנו בעניין הזה.

איתן כבל: כמובן, היועצת המשפטית תצטרך לתת לנו את מלוא הסיוע.

איתן כבל: אני חושב שזה הרבה יותר פשוט מאשר זה נראה, כי רוב הדברים – אנחנו מבינים שאפשר להתמודד אתם, כמו שאנחנו מתמודדים פה כל יום עם אלף ואחת בעיות, ולעניין הזה של הבעלות הצולבת או חליף בעלות צולבת – נדע לתת פתרון.

איתן כבל: נתחיל את ההקראה, ברשותכם.

<חגית ברוק: אני מקריאה את הנוסח של- - -

איתן כבל: הממשלה.

<חגית ברוק: הצעת חוק התקשורת (בזק ושידורים) (תיקון - שידורי חדשות בינלאומיים המופקים בישראל), התשע"ז-2017.

<חגית ברוק: הוספת סעיף 6כ3.

<חגית ברוק: בחוק התקשורת (בזק ושידורים), התשמ"ב–1982 (להלן – החוק העיקרי), אחרי סעיף 6כ2, יבוא: 6כ3 – שידורי חדשות המיועדים לשידור מחוץ לישראל.

<חגית ברוק: בסעיף זה- "משדר ערוץ חדשות בינלאומי"- מי שמשדר ערוץ חדשות ותכניות בענייני היום, המיועד בעיקרו לשידור לציבור שמחוץ לישראל אשר הופק ונערך, כולו, או חלק ניכר ממנו בישראל, או שהוא תאגיד הרשום בישראל.

איתן כבל: תסבירי בבקשה.

<חגית ברוק: אנחנו מבקשים להגדיר פה את הגורם שעליו אנחנו מדברים – למעשה זה משדר ערוץ חדשות בין-לאומי.

<חגית ברוק: מהות ההגדרה מתייחסת לאותם עקרונות שחבר הכנסת נחמן שי כתב בהצעת החוק הפרטית – הוא התייחס לשידורי חדשות בין-לאומיים, שידורי חדשות שמשודרים בשפה שאינה עברית וללא כתוביות, המיועדים בעיקרם לשידור מחוץ לישראל, אשר הופקו בישראל, חלקם או כולם, או על-ידי תאגיד הרשום בישראל – כלומר את כל העקרונות האלו, שהוזכרו בהצעת החוק הפרטית, שאבנו לתוך ההגדרה.

<חגית ברוק: זה פשוט עניין טכני של ניסוח, כדי שנוכל להשתמש בהגדרה הזאת בהמשך.

<חגית ברוק: את העניין של שפת השידור ושפה שאינה עברית – זה מוזכר בהמשך בתנאים למתן הרשיון.

איתן כבל: יש הערות או אני יכול להצביע על הסעיף הזה?

אתי בנדלר: אני רק רוצה לוודא, כשאתם כותבים כאן:

אתי בנדלר: או שהוא תאגיד הרשום בישראל – ה"או" הוא אלטרנטיבה למה?

<חגית ברוק: זה חלופה להופק ונערך כולו או חלק ניכר ממנו בישראל.

<חגית ברוק: או הוא המשדר – משדר ערוץ החדשות – הוא תאגיד הרשום בישראל.

אתי בנדלר: זה לא כל כך ברור בנוסח.

<חגית ברוק: כלומר שידור ערוץ חדשות ותוכניות בענייני היום, המיועד בעיקרו לשידור לציבור שמחוץ לישראל, בכל מקרה זה צריך להתקיים.

<חגית ברוק: על גבי התנאי הזה יכולות להיות שתי חלופות: או הופק ונערך כולו או חלק ניכר ממנו בישראל, או הוא תאגיד הרשום בישראל.

איתן כבל: תודה.

איתן כבל: מי בעד?

איתן כבל: הצבעה בעד הסעיף – פה אחד.

איתן כבל: סעיף 1(א) אושר.

איתן כבל: הסעיף אושר.

לאה ורון: חברת הכנסת שרן השכל מצביעה במקום חבר הכנסת דוד ביטן, חבר הכנסת נחמן שי מצביע במקום חבר הכנסת יוסי יונה.

איתן כבל: בבקשה.

<חגית ברוק: על אף הוראות סעיפים 6כ2 ו- 6סב1(א) ונוסף עליהן, המועצה רשאית לאשר לבעל רישיון כללי לשידורי כבלים להעביר למנוייו את שידוריו של משדר ערוץ חדשות בינלאומי, ובלבד שהתקיימו תנאים אלה: (1) משדר ערוץ החדשות הבינלאומי קיבל רישיון לשידור מאת המועצה לפי סעיף קטן (ג).

<חגית ברוק: (2) יתקיימו התנאים המנויים בסעיף 6כ2(ב)(2)-(5), בשינוי הבא: במקום "מפיק חדשות עצמאי" יבוא "משדר ערוץ חדשות בינלאומי".

<חגית ברוק: היום חוק התקשורת, בנוסחו הקיים, מאפשר לבעל רשיון כללי לשידורי כבלים להעביר שידורי חדשות מקומיות בלבד, שידורי חדשות המיועדים לאזור שקבעה המועצה, כלומר אזוריים – מה שנקרא החדשות המקומיות.

<חגית ברוק: זה מה שקבוע בסעיף 6סב1.

<חגית ברוק: על ההיתר הזה לבעל הרשיון לשדר רק שידורי חדשות מקומיות יש חריג, שקבוע בסעיף 6כ2.

<חגית ברוק: יש סייג, שמתגבר על זה, ומאפשר לו לשדר שידורי חדשות באמצעות מפיק חדשות עצמאי.

<חגית ברוק: אנחנו מתגברים גם על הדבר הזה, ואומרים שלמרות שלכאורה מותר לו לשדר רק את שידורי החדשות המקומיות או שידורי חדשות שהן לא מקומיות – באמצעות מפיק חדשות – הוא יכול לשדר גם שידורי חדשות של משדר ערוץ חדשות בין-לאומי בתנאים הבאים: התנאי הראשון הוא חובת רישוי.

<חגית ברוק: משדר ערוץ החדשות הבין-לאומי יהיה חייב לקבל רשיון מאת המועצה – נגיע לזה בהמשך, לסעיף סמכות המועצה למתן רשיון; והתנאי השני הוא – אנחנו מפנים פה לסעיפים שקיימים כיום בהקשר של מפיק חדשות עצמאי.

<חגית ברוק: עיקרם של הסעיפים ומהותם מדברת על עצמאותו של משדר ערוץ החדשות הבין-לאומי; כל מיני תנאים שמבטיחים את זה שההתקשרות של בעל הרשיון הכללי עם משדר ערוץ החדשות לא תפגע במהימנות שידוריו, אחרי שהמועצה שוכנעה ששידוריו יהיו מהימנים, רמת הפקה נאותה, אין בהתקשרות לפגוע בהתקשרות בתחום השידורים וכיוצא באלה; שמפיק ערוץ החדשות הבין-לאומי לא יקבל טובות הנאה או תשלום מבעל הרשיון הכללי.

קריאה: בכלל.

<חגית ברוק: זולת מבעל הרשיון – כלומר זולת מהתשלום בעד עצם ההתקשרות; ושבעל הרשיון יהיה מחויב להעביר את שידורי ערוץ החדשות במתכונת מלאה, ללא קטיעה, ללא עריכה או עיכוב.

<חגית ברוק: אנחנו מציעים שהתנאים הללו יחולו גם לעניין משדר ערוץ החדשות הבין-לאומי.

<חגית ברוק: אנחנו לא חושבים שזה מעקר מתוכן את כל התכליות שדוברו עד כאן בדיון הזה, ושאלה נושאים חשובים.

איתן כבל: בבקשה.

נחמן שי: יש לי שאלה אליך.

נחמן שי: נאמר פה, שבעל רשיון בכבלים יוכל להעביר את זה לשידורים שלו.

נחמן שי: זה בעצם הרעיון.

נחמן שי: אני שואל, אם הוא בעל רשיון לשידורי לוויין- - -

<חגית ברוק: אנחנו עשינו גם את ההתאמה הנדרשת – זה נמצא בהמשך.

<חגית ברוק: תיקון לסעיף 6נא1 – תוכל לראות את זה בהמשך הנוסח, בעמוד השני.

נחמן שי: טוב.

איתן כבל: בבקשה.

<יוסי עבאדי: אני מבקש להעיר – הסעיף הזה בחוק התקשורת הוא בעצם בן דודו של סעיף הבעלות הצולבת.

<יוסי עבאדי: כמובן, חשוב מאוד לקבוע מהימנות שידורים וחשוב לקבוע שרמת ההפקה תהיה נאותה ושהכול יוסדר תחת כללים של רגולטור, אבל במקור הסעיף הזה נכתב כמפיק עצמאי כדי לבדל אותו מהפלטפורמה, כלומר זה מעין סעיף משלים בנושא הבעלות הצולבת.

<יוסי עבאדי: אי-אפשר לקבל אותו על כרעיו ועל קרבו לתוך מפיק חדשות בין-לאומי.

<יוסי עבאדי: צריך לעשות לו התאמות, ויכול להיות שהדרך הטובה ביותר היא שבכללים שתקבע המועצה יילקח בחשבון נושא עצמאותו מבחינת התכנים, אבל לא מבחינת הבעלות.

<חגית ברוק: אני רוצה להתייחס.

<חגית ברוק: אני חושבת שאדרבא, אם אנחנו מדברים כאן על בחינה מחודשת של עקרונות הבעלויות הצולבות, כל נושא העצמאות של משדר ערוץ החדשות הוא דווקא חשוב יותר, ומקבל משנה תוקף לאור האפשרות שייתכן שכללי הבעלויות הצולבות ישונו או תהיה התייחסות שונה אליהם בהסדרה.

<חגית ברוק: אני חושבת שזה לא סותר.

<חגית ברוק: בין אם יתקיימו כללי הבעלויות הצולבות ובין אם לא יתקיימו, עצמאות משדר ערוץ החדשות, גם כשאנחנו מדברים על I24, יכולה להתקיים וצריכה להתקיים וחשוב שתתקיים, ולכן יש חשיבות לסעיפים האלה.

איתן כבל: תודה.

אתי בנדלר: אני רציתי לשאול – אני לא בטוחה – מדברים כאן על כך שבעל רשיון כללי בשידורי כבלים רשאי להעביר.

אתי בנדלר: מה קורה אם יקום עוד משדר ערוץ חדשות בין-לאומי, ויאמר:

אתי בנדלר: אותך אני לא רוצה להעביר; אני רוצה להעביר רק את I24 לצורך העניין, כי יש לו זיקה ברורה ל-I24.

אתי בנדלר: איך מבטיחים שלא תהיה הפליה בעניין הזה?

<חגית ברוק: את מחזקת את השאלה, כי זו בדיוק אחת התכליות של דיני הבעלויות הצולבות, למשל – לגרום לחסימה של תחרות.

אתי בנדלר: אולי צריך להוסיף הוראה שבעל רשיון כללי לא יפלה בין בעלי רשיונות שונים לשידורי חדשות בין-לאומיים.

אתי בנדלר: אני לא רוצה לעשות חובה, אבל מצד שני, אם הוא כן מעביר, הוא לא יכול להפלות.

נחמן שי: מה יהיה אם יהיה עוד שחקן אחד?

נחמן שי: הסיכויים הם קטנים, אבל נניח שיקום מחר, אז את אומרת שבעל הרשיון בכבלים יתבקש לשקול את I24- - -

אתי בנדלר: אם משדר ערוץ חדשות בין-לאומי כלשהו, הוא לא יוכל להפלות בתנאי ההתקשרות העברה של ערוץ נוסף.

נחמן שי: זה כמו הוויכוחים שהיו לנו בשעתו, כמה עוד ירצו רשיון לשידורי טלוויזיה?

נחמן שי: התווכחנו, אם יהיו ששה או שבעה, ובסוף אנחנו שומרים כמו פרח מוגן על השחקנים הקיימים, שלא ייעלמו לנו.

נחמן שי: בערך אותו דבר.

נחמן שי: תודיעו לי כשתמצאו את הפראייר הבא.

איתן כבל: בכל מקרה צריך שתינתן לזה התייחסות.

איתן כבל: לא צריך ישר לקפוץ לעניין הבעלויות הצולבות, ישר לראש התורן; אפשר לתת לזה מענים בדרכים אחרות.

איתן כבל: אני יכול להצביע, גברתי?

אתי בנדלר: מבחינתי אני תומכת בכל אחת מההוראות כאן.

איתן כבל: בבקשה.

<אלון גלרט: עו"ד אלון גלרט, אני כאן מטעם I24.

<אלון גלרט: אדוני היושב-ראש, יש לי שאלה אחת:

<אלון גלרט: אני הבנתי שיש כאן שתי חלופות בהחלטת ועדת השרים, בהחלטת הממשלה – הכללים שתקבע המועצה, והשנייה היא חלופת החוק.

<אלון גלרט: בעצם מה שאנחנו עושים כרגע, אם אני מבין נכון – אנחנו מוותרים על חלופת הכללים.

איתן כבל: אדוני הבין לא נכון.

איתן כבל: אני התחלתי את ההקראה ואני רוצה להיכנס לתוך ההליך.

איתן כבל: אני כבר אמרתי – אני לא הולך על החלופה של בעלויות צולבות.

איתן כבל: אמרתי את זה בצורה ברורה.

איתן כבל: אבל נצטרך לתת מענה הולם לכל הנושא הזה של חליף בעלויות צולבות, שזה יכול להיות דרך מועצה או דרך סעיף ברור בתוך החוק – כל מיני חלופות כאלה ואחרות, שנצטרך לתת עליהן את הדעת.

איתן כבל: בכל מקרה, עוד חמש דקות אסיים את הישיבה, ולכן אני לא מבין מה החשש של אדוני – מעצם האישור של הסעיף הזה?

<אלון גלרט: מהרגע שאנחנו נכנסים לתוך הסעיפים, שבעצם לוקחים את החלופה השנייה- - -

איתן כבל: סמוך עליי.

איתן כבל: אני יודע בדיוק מה אני עושה.

איתן כבל: וגם אם יסתבר – זה, אין לו קשר – תהיה בעלות צולבת, לא תהיה בעלות צולבת – אני כתפישת עולם הולך על המהלך הזה.

אתי בנדלר: אני רק רוצה לומר – הממשלה הציעה אחת משתי דרכים, אבל הוועדה כמובן רשאית לקבל החלטה, לעשות למשל סינתזה בין שתי החלופות.

אתי בנדלר: כנראה שזו המגמה שאליה הולכים כאן.

איתן כבל: חברות וחברים, אני כבר אומר לכם – אני רק רוצה להעלות את הסעיף הזה כדי לאשר אותו.

איתן כבל: מי בעד?

איתן כבל: הצבעה בעד הסעיף – פה אחד.

איתן כבל: סעיף 1(ב) אושר.

איתן כבל: תודה, הסעיף אושר.

אתי בנדלר: אדוני, פלוס התוספת שתקבע שאם יש יותר מבעל רשיון אחד בשידור חדשות בין-לאומיות- - -

איתן כבל: ודאי.

נחמן שי: אבל אם הוא יגיד שהוא לא רוצה לשדר?

נחמן שי: זה נקרא שהוא מפלה אותו לרעה?

אתי בנדלר: ודאי, כי אז הוא עושה שימוש לרעה בפלטפורמה שלו.

נחמן שי: בסדר, מקבל.

איתן כבל: בתפישה של הוועדה הזאת אין ויכוח בכלל בעניין הזה.

איתן כבל: אם אני לא מכניס סעיף כזה, פגעתי בכל המהות.

נחמן שי: העיקרון הבסיסי היא להגביר, אז אנחנו לא רוצים לחזור לנקודת ההתחלה.

איתן כבל: ודאי.

איתן כבל: איך אני אומר, נחמן?

איתן כבל: רק שיהיה.

איתן כבל: עוד אין לנו את זה.

איתן כבל: לסיכום הדברים, אמרתי – החוק הזה יעבור.

איתן כבל: הדילמות שהציגה נציגת משרד המשפטים הנכבדת בפנינו, אנו לא מתעלמים מהן; אנו מבינים שעלינו לתת לזה את החלופות הנדרשות כדי שהדברים יישמרו, מה גם שרובנו סבורים שראוי וחשוב לדחוף את הקמת הערוץ הזה.

איתן כבל: אני גם מציע בלי קשר אלינו, עוד לפני המפגש אתנו, שאלון, יוסי, אתם תמצאו את הדרך יחד עם חגית ואלידור- - -

נחמן שי: אני מציע שהכנסת תהיה מעורבת.

איתן כבל: שנייה, תן לי.

איתן כבל: בלי כל קשר אלינו, ככל שתצליחו לדבר באותה שפה, יהיה לנו קל יותר.

איתן כבל: כמובן אני אזמן אצלי דיון יחד עם היועצת המשפטית, כפי שאנו נוהגים – אתם מכירים את הנוהג הזה – מכנסים את הגורמים יחד, ואז לתת לזה את המענים.

איתן כבל: אני לא מתכוון להתברבר עם הסיפור הזה.

איתן כבל: בוודאות זה יעבור במושב הזה.

איתן כבל: אני רוצה תוך חודש, חודש וחצי, לראות שאנחנו אחרי כל זה.

איתן כבל: אין שום סיבה, זה לא חוק ארוך, אנחנו יודעים מהן הבעיות.

איתן כבל: אנחנו יודעים לשים את האצבע על הנקודה, וניתן לזה מענה.

איתן כבל: תודה רבה, הישיבה נעולה.